钦定古今图书集成/明伦汇编/氏族典/第162卷 > 韩镛〈济南人〉
## 钦定古今图书集成/明伦汇编/氏族典/第162卷 > 韩镛〈济南人〉

按《元史韩镛传》：“镛字伯高，济南人。延祐五年，中进士
第，授将仕郎，翰林国史院编修官，寻迁集贤都事。泰
定四年，转国子博士，俄拜监察御史。天历元年，除佥
浙西廉访司事。二年，转江浙财赋副总管。至顺元年，
除国子司业，寻迁南行台治书侍御史。顺帝初，历迁
宣徽及枢密院事。至正二年，除翰林侍讲学士，既而”
拜侍御史，以刚介为时所忌，乃罢去。五年，复起参议
中书省事。七年，朝廷慎选守令，帝特署镛姓名，授饶
州路总管。十年，拜中书参知政事。十一年，丞相脱脱
在位，朝廷悉议更张，镛有言，不见听，遂出为甘肃行
省参知政事。迁西行台中丞，殁于官。